ג'וזף דנפורד

ג'וזף פרנסיס דנפורד הבן (באנגלית: .Joseph Francis Dunford, Jr; נולד ב-8 בדצמבר 1955) הוא גנרל אמריקאי שכיהן כיושב ראש המטות המשולבים מספטמבר 2015 עד אוקטובר 2019. קודם לכן שירת כמפקד חיל הנחתים של ארצות הברית, כמפקד כוח הסיוע הביטחוני הבינלאומי וכוחות ארצות הברית באפגניסטן, וכן פיקד על הרגימנט ה-5 של חיל הנחתים. ידוע בכינויו "פייטינג ג'ו" ("Fighting Joe"). דנפורד נולד בבוסטון שבמסצ'וסטס למשפחה קתולית. הוא גדל בקווינסי, פרבר של בוסטון. למד בתיכון בוסטון קולג' וסיים את לימודיו שם בשנת 1973. ב-1977 סיים את לימודיו בקולג' סיינט מייקל בוורמונט. הוא בוגר מכללת המלחמה של צבא ארצות הברית בקרלייל, פנסילבניה, ומחזיק בתואר שני בממשל מאוניברסיטת ג'ורג'טאון ובתואר נוסף ביחסים בינלאומיים מאוניברסיטת טאפטס. בשנת 1977 התגייס דנפורד לחיל הנחתים. הוא עבר הכשרה כלוחם וקורס קציני חי"ר. ב-1978 שירת כמפקד מחלקה ופלוגה בגדוד השלישי של החטיבה ה-1 בחיל. בהמשך השלים את קורס הסיור של צבא ארצות הברית ובשנת 1995 שירת כקצין אג"ם וכמפקד הגדוד השלישי ברגימנט הנחתים השישי. בהמשך שירת כעוזר מפקד כוח המשלוח השלישי של חיל הנחתים. בין השנים 1988–1991 שירת דנפורד כמדריך בקורס הקצינים של החיל בבסיס קוונטיקו. בשנת 1999 שימש כמזכיר בכיר לסגן יושב ראש המטות המשולבים. בשנת 2001 מונה למפקד רגימנט הנחתים החמישי והוביל אותו בלחימה בעיראק בעת הפלישה ב-2003. במהלך תקופה זו זכה לכינוי "ג'ו הלוחם" ("Fighting Joe"). בשנת 2004 לקח חלק בקרבות בפלוג'ה. במאי 2009 קודם למפקד כוח המשלוח הראשון של חיל הנחתים ולמפקד פיקוד הנחתים בגזרת פיקוד מרכז של ארצות הברית. באוקטובר 2010 קודם לדרגת גנרל ומונה לסגן מפקד חיל הנחתים. באוקטובר 2012 מונה על ידי נשיא ארצות הברית ברק אובמה להוביל את הפיקוד על כוחות ארצות הברית ונאט"ו באפגניסטן. לאחר הסתבכותו של מפקד הכוחות הנוכחי באפגניסטן, הגנרל ג'ון אלן, בחקירה הקשורה לסקנדל שבו מעורב ראש סוכנות הביון המרכזית דייוויד פטראוס, ביקש מזכיר ההגנה לאון פנטה כי מינויו של דנפורד לתפקיד זה יאושר בהקדם המרבי. ב-17 באוקטובר 2014 מונה למפקד חיל הנחתים של ארצות הברית ה-36. בשנת 2015 במקומו מונה רוברט נלר. במאי 2015 מונה על ידי הנשיא ברק אובמה להחליף את מרטין דמפסי כיושב ראש המטות המשולבים של צבא ארצות הברית, ה-19 במספר. ביולי באותה שנה אושר מינויו בסנאט, והוא נכנס לתפקידו ב-25 בספטמבר 2015 ושירת בתפקיד עד אוקטובר 2019. ב-2017 הוענק לו בישראל אות הערכה מטעם הרמטכ"ל. ג'וזף דנפורד באתר מחלקת ההגנה של ארצות הברית יצחק בן חורין, "פייטינג ג'ו": הרמטכ"ל הבא של צבא ארצות הברית, באתר ynet, 4 במאי 2015. AP, הרמטכ"ל חדש לצבא ארצות הברית: נחת ומפקד הכוח באפגניסטן, באתר nrg‏, 5 במאי 2015. פיטר בייקר והלן קופר, ניו יורק טיימס, אובמה הכריז על ג'וזף דאנפורד כמועמדו לתפקיד ראש המטות המשולבים, באתר הארץ, 5 במאי 2015. יצחק בן חורין, וושינגטון, "רוסיה היא האיום הכי גדול על ארצות הברית, באתר ynet, 9 ביולי 2015. אמיר בוחבוט‏, בעיצומו של גל הטרור: הרמטכ"ל האמריקני החדש הגיע לביקור בארץ, באתר וואלה, 17 באוקטובר 2015. ג'וזף דנפורד, באתר אנציקלופדיה בריטניקה (באנגלית) אביתר בן-צדף, גנרל דנפורד הצעיר יפקד על חיל הנחתים, באתר News1 מחלקה ראשונה, 6 ביוני 2014 מייקל ר. גורדון וברנרד א. טריינור, "קוברה 2", הוצאת משרד הביטחון, 2010, עמוד 214-224. ‏AP, הרמטכ"ל חדש לצבא ארצות הברית: נחת ומפקד הכוח באפגניסטן, באתר nrg‏, 5 במאי 2015. גל פרל פינקל, ‏קבינט של פטישים, באתר דבר העובדים בארץ ישראל, 8 בדצמבר 2016 רוד נורלנד, תום שנקר ומתיו רוזנברג, ניו יורק טיימס, סיפוק בארה"ב מהדיפת מתקפות הטליבאן ע"י אפגניסטאן בשנה החולפת, באתר הארץ, 17 באוקטובר 2013 Senate confirms Dunford as next Joint Chiefs Chairman, 30 July 2015 יואב זיתון, רמטכ"ל ארה"ב התקבל במשמר כבוד בקריה, באתר ynet, 9 במאי 2017 גנרל ג'וזף פ. דנפורד, באתר הגבורה